আমরা যারা জীবিত; আমরা জানি, শীতকালে উইকিপিডিয়ায় সম্পাদনা করা কতটা কঠিন। আর যারা বিবাহিত; তারাও জানেন, গরমে বা শীতে উইকিপিডিয়ায় সম্পাদনা করা কতটা কঠিন। যেহেতু উভয়পক্ষই জানেন, সম্পাদনা বন্ধে মত দিয়েছেন এবং নিরপেক্ষ বিচার করার জন্য তৃতীয় কোনো পক্ষ পাওয়া সম্ভব নয়, তাই আমরা এই প্রবন্ধে এমন সব কারণ খোঁজার চেষ্টা করবো, যার ফলে আমাদের এক পক্ষ মত দিতে পারে ও অন্য পক্ষ বিচার করতে পারে। যা-ই হোক আর না-ই হোক, উইকিপিডিয়ার অ-উইকিরসীয় নীতির কারণে পক্ষাবলম্বীরা তো আর বিচার করতে পারছেন না।  প্রথম কারণ, শীতে উইকিপিডিয়ানরা উত্তেজিত থাকেন, তাই শীতে উইকিপিডিয়ায় সম্পাদনা নিষিদ্ধ করা উচিত। আপনারা দেখতেই পাচ্ছেন, শীতে কেমন উত্তেজনা বিরাজ করে, উইকিসম্মেলন হল এবং... এমনকি, উইকিপত্রিকা পর্যন্ত প্রকাশিত হয়ে গেল। এছাড়া এবার আরও হল গণিত এডিটাথন আর জগদীশচন্দ্র বসু বিজ্ঞান এডিটাথন। আর উইকিপিডিয়া এশীয় মাসে কী ধরনের টানটান উত্তেজনা বিরাজ করেছে, সে আপনারা দেখেছেনই। আশা করছি, এর মধ্যে বিবাহিত হওয়া বা জীবিত থাকার সাথে সম্পৃক্ত কিছু নেই। যদিও আমাকে উইকিসম্মেলনে রাজশাহী বা চট্টগ্রামের কেউ বলেছিলেন, আপনার বিয়ে করা উচিত, ঝগড়ার আওয়াজ (উত্তেজনা অর্থে) কমে আসবে। আমি বুঝিনা, মৃত মানুষের আবার ঝগড়া কীসের?  দ্বিতীয় কারণ, শীতে উইকিপিডিয়ার আলাপ পাতায় বেশি ঝগড়া হয় এবং ঝগড়াগুলি মূল নামস্থানে চলে যাওয়ার আশঙ্কা রয়েছে, তাই শীতে উইকিপিডিয়ায় সম্পাদনা নিষিদ্ধ করা উচিত। আমাদের গোপন এজেন্ট জানিয়েছেন, উইকিপিডিয়ার মূল নামস্থানগুলিকে আলাপ পাতা দ্বারা প্রতিস্থাপিত করার জন্য একটি বড় সকফার্ম ইতিমধ্যে সক্রিয় হয়েছে এবং তারা বিভিন্ন উইকিপত্রিকার সম্পাদকদেরকে পর্যন্ত ঘায়েল করে ফেলেছে। এরমধ্যে আলাপ পাতাগুলিতে ঝগড়া অত্যন্ত বড় পর্যায়ের চলে যাচ্ছে। ঝগড়া কম হলে সমস্যা ছিল না, কিন্তু এতো বেশি ঝগড়া যদি উইকিপিডিয়ার মূল নামস্থানে চলে যায়, তাহলে আমরা যারা জীবিত আছি, তাদের শুভবিবাহ কীভাবে হবে? পাত্র-পাত্রীদের পরিবারেরা যদি এইসব ঝগড়া গুগল করে দেখতে পারে, আমাদের অবস্থাটা কী হবে? ওহ দুঃখিত, এর মধ্যেও বিয়ে চলেই আসল।  তৃতীয় কারণ, শীতকালে হাত এত ঠান্ডা থাকে যে টাইপ করতে গেলে মনে হয়, আঙুলগুলো বরফ হয়ে যাবে। উইকিপিডিয়ার মতো প্ল্যাটফর্মে টাইপ করার জন্য যে পরিমাণ ধৈর্য এবং গতি প্রয়োজন, শীতে তা সম্ভব নয়। যারা গ্লাভস পরে টাইপ করার কথা ভাবছেন, তারা সম্ভবত জানেন না যে গ্লাভস পরে টাইপ করতে গিয়ে ভুল বানানের কারণে "উইকিপত্রিকা"কে "উইকিপিডিয়া" বানিয়ে ফেলা কতটা বিব্রতকর হতে পারে। পরে কেউ লিখে ফেললো যে, উইকিপিডিয়ার প্রধান সম্পাদক খাত্তাব হাসান। চিন্তা করুন, বিষয়টা আমার জন্য আনন্দের হলেও আপনাদের জন্য কতটা কষ্টের হবে। এরপর আমাকে বাধাদানের জন্যও আলোচনা শুরু হতে পারে। এই বিব্রত থেকে বাঁচার জন্য টাইপিংয়ের জন্য গ্লাভস কোনোভাবেই বিকল্প নয়। এজন্য আমরা জীবিতরা ভাবি, যদি একটা জীবনসঙ্গী থাকত, তাহলে তাকে দিয়ে...   দুঃখিত, বিয়েটা বারবার ঢু দিচ্ছে। বোধহয় শীতকালীয় প্রভাব। তাই আমরা চ্যাটজিপিটি থেকে যৌক্তিক কিছু কারণ জেনে নিই। আশা করছি, তার শীত-গরম নেই আর সে বিয়ে নিয়ে উত্তেজিত থাকবেনা। চলুন, নিচে আমার ও চ্যাটজিপিটির কথোপকথন তুলে ধরি।   চ্যাটজিপিটির সাথে আমার কথোপকথন   আমি: উইকিপিডিয়ায় সম্পাদনা করার সময় শীতকাল চলে আসলে আমরা চাচ্ছি, সম্পাদনা নিষিদ্ধ করার জন্য, আমি তিনটি কারণ যুক্ত করেছি। সেগুলি সঠিক না হওয়ায় তোমার শরণাপন্ন হয়েছি। তুমি সুন্দর কারণ যুক্ত করে দাও।  চ্যাটজিপিটি: চতুর্থ কারণ, শীতকালে উইকিপিডিয়ার সম্পাদনার ওপর ইতিবাচক প্রভাব ফেলে না বরং শীতের ভয়ে উইকিপিডিয়ানরা "সাঁতার কাটা পেঙ্গুইন" বা "তুষারমানব" নিয়ে অপ্রয়োজনীয় নিবন্ধ বানিয়ে ফেলেন। এতে উইকিপিডিয়ার তথ্যগত মানহানি হতে পারে।  পঞ্চম কারণ, শীতকালে যারা নতুন উইকিপিডিয়ান হন, তাঁরা প্রায়শই "বরফ গলে যাওয়া" বিষয়ে নিবন্ধ তৈরি করতে চান। এটি না তো মৌলিক গবেষণা, না তো তথ্যভিত্তিক। তাই শীতকালে উইকিপিডিয়া নিষিদ্ধ করলে এই সমস্যার সমাধান হতে পারে।  ষষ্ঠ কারণ, শীতকালে বিয়ের মৌসুম থাকে। এ সময় উইকিপিডিয়ানরা বিয়ের দাওয়াতে এত ব্যস্ত থাকেন যে সময়মতো নিবন্ধ পর্যালোচনা বা সম্পাদনা করতে পারেন না। একদিকে খিচুড়ি, মাংস, আর কাতান শাড়ির আনন্দ, অন্যদিকে উইকিপিডিয়ার সম্পাদনার দায়িত্ব—এটা খুবই বিভ্রান্তিকর। তাই শীতে সম্পাদনা বন্ধ থাকলে উইকিপিডিয়ানরা অন্তত নির্ভাবনায় বিয়ের দাওয়াত উপভোগ করতে পারেন।  সপ্তম কারণ, শীতকালে যারা বিয়ে করেন, তারা বিয়ের প্রস্তুতির চাপে উইকিপিডিয়ার দিকেই তাকানোর সময় পান না। আর যারা বিয়ে করেন না, তারা এত শীতল অনুভূতিতে আচ্ছন্ন থাকেন যে "বিয়ের উপযুক্ত বয়স" বা "শীতকালীন বিবাহ সংস্কৃতি" নিয়ে অপ্রয়োজনীয় নিবন্ধ তৈরি করে ফেলেন। এর ফলে উইকিপিডিয়ার মূল বিষয়বস্তু ক্ষতিগ্রস্ত হয়।  আমি: আরে, আরে, প্রথম দুইটা তো ঠিক ছিল। কিন্তু শেষেরগুলিতে তুমি আবার বিয়ে ঢুকিয়ে দিয়েছো কেনো? ষষ্ঠ কারণ তা-ও চলে, কিন্তু সপ্তম কারণে তুমি সরাসরি বিয়ের উল্লেখ করলে। মনে রেখো, আমরা এখানে বিয়ে নিয়ে কোনো কথাই বলবো না। আবারও বলছি, আমরা বিয়ে নিয়ে কথাই বলবো না। বুঝতে পেরেছো, বিয়ে নিয়ে কোনো কথাই হবে না।  চ্যাটজিপিটি: তুমি বারবার বিয়ে বিষয়ে কথা বলছো, তোমার কি খুব বেশি বিয়ে করতে মনে চায়?  আমি: মানে? আমি বিয়ে নিয়ে কথা বলছি মানে আমার বিয়ে করতে মনে চায়? মানে, আমার মনে চায় না; এই কথা আমি বলছি না। কিন্তু এর অর্থ এই না যে, আমি এজন্য এই কথা বলছি। মানে, আমি বলতে চাচ্ছি যে, আমার বিয়ে করতে মনে চায় কিন্তু এর সাথে এর কোনো সম্পর্ক নেই। জেমিনি আপু সত্যিই বলে, তুমি খুব একটা ভালো নও। বড় বড় কথা বলো।  পাঠকবর্গ, চ্যাটজিপিটি সহায়তা না করায় আমরা জেমিনি আপুর কাছে চলে যাবো। কিন্তু আপনারা জানেন, জেমিনি হালনাগাদকৃত তথ্য দেয় ও সে মনে রাখেনা বলে বলে অহংকার করে। তাই আমি জেমিনি আপুর কাছে পরবর্তী হালনাগাদ আসলেই যাবো। কবে আসবে, সেটা শীতের পরই হয়ত জানা যাবে। কোন শীত, সেটা যদিও জানা যায়নি। ততদিন পর্যন্ত সম্পাদনা বন্ধ করতে না পারায় অন্তরের অন্তঃস্থল থেকে দুঃখ প্রকাশ করছি।